Maar wat gebeur agter die skerms van die gewilde reeks waar net een wenner op die einde gekroon gaan word? Is dit regtig so moeilik soos wat dit op die kassie lyk?
• Hoe is die deelnemers gekies? Suid-Afrikaners wat lus was vir die uitdaging is uitgenooi om ’n video-inskrywing in te stuur. M-Net en die produksiespan Afrokaans was op soek na groot aanhangers van die spel.
’n Kortlys is opgestel met wie daar toe onderhoude gevoer is. Die finale kandidate moes almal persoonlikheidstoetse aflê om vas te stel of hulle geskikte materiaal vir so ’n saam-swaarkry-situasie is. Mediese, fiksheid- en sielkundige toetse het gevolg en die finale 18 is toe gekies.
• ’n Tegniese span was ’n maand vooraf in El Nido om die stelle vir die uitdagings voor te berei. Dit neem ongeveer ’n dag om die stelle op te slaan en seker te maak alles werk en is veilig.
• Die 18 deelnemers is elkeen deur ’n chaperone tot in die Filippyne vergesel wat seker gemaak het dat hulle mekaar nie voor die tyd sien of ontmoet nie. Dit was belangrik dat die deelnemers die eerste keer op die boot wat hulle na die verlate eilande geneem het met mekaar kennis maak.
• Die kameraspanne was verdeel in ’n span wat in die nag en dag gewerk het. Bedags was daar ’n hoofkameraspan wat die daaglikse spel op die eiland vasgevang het. Vir die uitdagings en stamberaadsessies is die hoofspan uitgebrei om die ekstra aksie vas te vang.